KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 39

It-Tlieta, 3 ta' Lulju, 2001

Stampat fl-Uffiċċju ta' l-Iskrivan

Prezz Lm1

Laqgħa Nru. 39

It-Tlieta, 3 ta' Lulju, 2001

Il-Kumitat iltaqa' fil-Palazz, il-Belt Valletta, fis-7.07 p.m.

Il-Minuti tal-laqgħa Nru. 38 li saret fis-26 ta' Ġunju, 2001, ġew konfermati.

Il-Kumitat irriżuma mis-26 ta' Ġunju, 2001 id-diskussjoni fuq dan is-suġġett.

IĊ-CHAIRPERSON (Onor. Helen D'Amato): Nilqagħkom għat-tielet laqgħa f'din is-sensiela ta' laqgħat dwar l-implimentazzjoni tal-kurrikulu nazzjonali u għal darb'oħra nirringrazzjakom li għoġobkom tattendu u tilqgħu l-istedina tagħna.

Fl-aħħar laqgħa konna qed nisimgħu lis-Sur Philip Camilleri, lis-Sur Lino Zahra u lis-Sur Rocco Camilleri - fil-fatt is-Sur Rocco Camilleri għadu ma tax il-preżentazzjoni tiegħu - jitkellmu dwar ix-xogħol tagħhom.

Is-Sur Philip Camilleri tkellem dwar it-training ta' l-għalliema li riedu jieħdu on board is-suġġett tat-teknoloġija u s-Sur Lino Zahra tkellem dwar l-esperjenza tiegħu matul din l-aħħar sena meta s-suġġett tat-teknoloġija ġie ntrodott fl-iskola tiegħu proprju minn Form I. Dan is-suġġett m'huwiex se jibqa' jiġi mgħallem minn Form IV 'il fuq fis-sezzjoni tat-trade schools, imma se jibda jiġi mgħallem fl-iskejjel sekondarji minn Form I. U proprju fl-aħħar laqgħa konna waqafna fuq dan il-punt.

Illum għandna magħna wkoll is-Sur Frank Cilia li nistidnuh jingħaqad magħna mal-mejda u naħseb li aħjar l-ewwel nibdew bil-preżentazzjoni tas-Sur Rocco Camilleri qabel ma l-membri tal-kumitat jagħmlu l-mistoqsijiet tagħhom dwar is-suġġett tat-teknoloġija.

IS-SUR ROCCO CAMILLERI (Instructors' Training Unit – Diviżjoni ta' l-Edukazzjoni): F'din is-sena skolastika 2000-2001, hemm disa' skejjel tas-subien f'Malta u waħda f'Għawdex, li bdew imexxu t-technology programme.

Id-disa' skejjel f'Malta huma Vincenzo Borg f'Birkirkara, Antonio Bosia fil-Gżira, Francis X Attard fil-Marsa, Sir Temi Zammit fl-Imtarfa, Guże' D'Amato f'Raħal Ġdid, Ġuże' Galea f'Ħal Qormi, San Franġisk D'Assisi f'Santa Venera – il-parti t'isfel ta' l'ex-Umberto Calosso - Vincenzo Bugeja f'Santa Venera u Dun Karm Psaila f'Ħaż-Żebbuġ, u l-iskola f'Għawdex hija Ninu Cremona.

Sar workshop addattat għat-technology f'kull waħda minn dawn l-iskejjel flimkien ma' workshop ieħor simili fl-Instructors' Training Unit fin-Naxxar sabiex l-instructors li jitilgħu hemmhekk ikollhom fejn jagħmlu l-hands-on practice f'dawk l-areas li jkollhom bżonn.

Kull skola ngħatat capital fund ta' Lm3,500 mid-Diviżjoni ta' l-Edukazzjoni; Lm1,000 minnhom biex jinxtraw il-hand tools u l-Lm2,500 l-oħra biex jinxtara l-makkinarju.

Barra minn hekk, id-Diviżjoni ta' l-Edukazzjoni tat computer komplut bl-iscanner u l-aċċessorji l-oħra, lil kull waħda minn dawn l-iskejjel.

L-iskejjel ingħataw wkoll fondi għall-materjal li jkollhom bżonn l-istudenti biex jagħmlu l-proġetti matul is-sena skolastika.

Kull klassi li jista' jkollha bejn 15 u 16-il student, ingħatat Lm600.

Aħna konna pproġettajna li matul is-sena t-tfal jagħmlu ħames proġetti u wasalna għall-ammont ta' Lm600 għax ħdimna fuq il-kalkolu li kull student ikollu bżonn madwar Lm8 f'materjal għal kull proġett li jagħmel matul is-sena.

L-Instructors' Training Unit xtara wkoll electronic kits għal Form IV u Form V mingħand in-Novalabs u rppreżentanti minn din il-kumpannija kienu ġew hawn Malta u għamlu two-day hands on training seminar lill-għalliema, instructors u rappreżentanti minn kull skola biex juruhom kif iħaddmu dawk il-programmi ta' l-electronics.

Imbagħad, matul is-sena skolastika, Philip Camilleri, Frank Cilia u team ieħor, komplew jagħtu aktar taħriġ lill-istaff sabiex ikunu aktar kapaċi jużaw dawn il-programmi mat-tfal.

Dan għamilnih qabel ma bdejna nixtru l-kits għall-iskejjel biex ma jintefqux flus qabel ma wieħed ikun jaf juża l-kit b'mod tajjeb.

Issa hemm flus ivvutati biex l-iskejjel li għandhom it-technology subject, ikunu jistgħu jixtru l-kit li ġie ordnat mingħand il-Novalabs li huma s-sole agents ta' dawn it-tip ta' kits.

Għas-sena skolastika 2001-2002, l-ex-trade schools li baqa', jiġifieri Umberto Calosso u Stefano Zerafa fin-Naxxar, se jiġu phased-out u se jispiċċaw.

F'dawn l-iskejjel, l-istudenti li kellhom t-Technology Education "A" kellhom programm ta' tmien lezzjonijiet fil-ġimgħa u mhux ta' ħamsa kif għandhom l-istudenti tas-sekondarja fejn dan is-suġġett huwa wieħed mill-option subjects.

Il-parti t'isfel ta' Umberto Calosso hija issa l-iskola sekondarja St Francis of Assisi u hemmhekk il-programm qed jitmexxa bħala pilot għall-istudenti fil-Form 1 u Form II u fil-Form IV u Form V.

L-iskola Lorenzo Gafa' se tmexxi t-technology subject għall-ewwel darba mis-sena d-dieħla peress li ma kienx hemm rispons biżżejjed biex tibdih minn din is-sena.

Il-workshop ta' din l-iskola issa tlesta ħlief għal xi ftit affarijiet żgħar li għad iridu jsiru, u allura mis-sena d-dieħla jista' jibda jiġi mgħallem is-suġġett tat-teknoloġija.

Fid-disa' skejjel l-oħra qed isirilhom it-tieni workshop, u fil-fatt dan diġa' tlesta f'erba' skejjel minnhom.

Billi kien hemm numru kbir ta' studenti li għażlu li minn craft jaqilbu għat-technology, bilfors kien hemm il-ħtieġa li jiżdiedu l-workshops.

Kien hemm ukoll każijiet fejn il-workshops tal-craft qlibnihom għal workshops għat-technology education u issa, dak in-numru żgħir ta' studenti li għażlu li jkomplu bil-craft, qed jaraw ukoll affarijiet li għandhom x'jaqsmu mat-technology education.

Anke għal dawn l-iskejjel ġiet ivvutata capital sum ta' Lm3,500 għal kull skola u hemm minnhom li diġa' xtraw u kkonnettjaw il-makkinarju u l-hand tools, b'mod partikolari dawk li għandhom il-workshops lesti.

Ħadna l-vantaġġ li l-workshops inlestuhom matul l-Easter holidays, wara li l-istudenti tal-Form V ikunu lestew l-eżamijiet, biex kemm jista' jkun, ma ntellfux lill-istudenti li jkunu għadhom fl-iskejjel.

L-istructural work, inkluż xogħol ta' elettriku, li kien hemm bżonn isir f'dawn l-iskejjel, sar mill-maintenance section taħt is-superviżjoni tal-Works Manager Mr. Lawrence Bugeja u d-direttur tal-planning Mr Joe Magro, u s'intendi, tad-Direttur Ġenerali Mr Mizzi.

Ilkoll kemm aħna ħdimna flimkien biex il-workshops ikunu lesti kif kien ippjanat.

Il-mira tagħna hi li l-workshops li għadhom m'humiex lesti, jitlestew sa l-aħħar ta' Awissu.

L-iktar li jidher li għad baqa' xogħol xi jsir, huwa fl-iskola ta' l-Imtarfa li tenħtieġ structural works, pero' l-mira tagħna hi li anke dawn ix-xogħlijiet jitlestaw sa l-aħħar ta' Awissu.

L-engineering u woodwork benches ta' l-istudenti nħadmu fl-Iskola tan-Naxxar.

Diġa' assenjajna ċertu affarijiet lil erba' skejjel u allura issa baqa' biss ħames skejjel oħra li għaddej ix-xogħol fuqhom.

Il-materjal kollu, bħalma hu ħadid, injam, żebgħa eċċ., biex isir dan ix-xogħol, iqum madwar Lm330 u biex ma nagħmlux spejjeż żejda, ħadna l-moros li kien hemm fl-istores ta' l-ex-trade schools u dawk li kienu jintużaw fl-iskejjel sekondarji li neħħew il-bankijiet tal-craft.

Barra minn hekk, fl-Universita' se jinħoloq workshop u fil-fatt diġa' nxtraw xi affarijiet skond ir-requirements ta' Mr David Purchase li se jmexxi kors għall-għalliema tat-technology education.

L-education department – jiġifieri r-responabbilta' se tibqa' tad-dipartiment – diġa' xtara xi hand tools u makkinarju li David Purchase jixtieq li jkollu fil-workshop sabiex l-għalliema jiffamiljarizzaw ruħhom magħhom.

Dan il-workshop m'huwiex eżatt bħalma għandna fl-iskejjel sekondarji għaliex fih hemm equipment, bħalma hu CNC machine, li huwa aktar sofistikat milli għandna fil-workshops ta' l-iskejjel.

IĊ-CHAIRPERSON: Id-disa' skejjel ta' Malta huma kollha skejjel tas-subien?

IS-SUR ROCCO CAMILLERI: Iva, tas-subien.

IĊ-CHAIRPERSON: Pero' għandna wkoll erba' skejjel tal-bniet li qed imexxu t-Technology Education "B", hux hekk?

IĊ-CHAIRPERSON: L-iskola f'Għawdex hija tas-subien?

IS-SUR ROCCO CAMILLERI: Le, hemm oħra għall-bniet.

IĊ-CHAIRPERSON: Il-materjal provdut mill-iskola huwa biżżejjed biex l-istudenti jagħmlu l-proġetti ppjanati li jagħmlu matul is-sena?

Inti semmejt somma ta' flus li tiġi allokata lil kull student.

Dik is-somma tkopri l-materjal kollu li jkollu bżonn student?

Mill-esperjenza li ġbartu matul din is-sena, taħsbu li din is-somma hija adegwata biex tkopri l-ispejjeż tal-materjal li jkollhom bżonn l-istudenti?

IS-SUR ROCCO CAMILLERI: L-instructors jitilgħu fl-Instructors' Training Unit b'mod regolari u ħadd minnhom ma qalilna li kellhom shortage of material minħabba shortage of funds.

IS-SUR PHILIP CAMILLERI (Instructors' Training Unit – Diviżjoni ta' l-Edukazzjoni): Peress li t-tagħlim tat-technology qed jinbeda mill-Form IV, il-komplessita' tal-proġetti tkun daqsxejn limitata, pero' meta t-technology education tibda miexja mill-Form I 'il fuq, tibda tiżdied il-komplessita' ta' ċerti proġetti u allura wieħed irid ikun preparat kif se jipprogramma l-flus.

IĊ-CHAIRPERSON: X'hemm maħsub għal sena oħra?

IS-SUR FRANK CILIA (Instructors' Training Unit – Diviżjoni ta' l-Edukazzjoni): Irrid ngħid li għal din is-sena biss, peress li s-sena skolastika tibda f'Ottubru u l-funds ma jidħlux qabel Marzu, ħsibna għal erba' terms flok tlieta', u dan għamilnih biex l-istudenti jkollhom biex jaħdmu mill-ewwel.

IĊ–CHAIRPERSON: X'hemm ipproġettat għal snin oħra?

Se jiżdiedu l-iskejjel li se jibdew jgħallmu t-technology education minn Form I?

IS-SUR PHILIP CAMILLERI: Is-sena d-dieħla se jkollna wkoll studenti fil-Form V. Se jkollna Form IV students li jkunu telgħu minn Form III, u Form V students li jkunu telgħu mill-Form IV, jiġifieri se jkollna żewġ klassijiet.

Barra minn hekk, din is-sena n-numru ta' studenti li se jieħdu t-technology education żdied minn dak tas-sena l-oħra għaliex l-għadd ta' tfal li għażlu l-option tat-technology education, kważi rdoppja.

IĊ-CHAIRPERSON: Dawk li se jitilgħu fil-Form III?

IS-SUR PHILIP CAMILLERI: Le, dawk li se jitilgħu fil-Form IV.

Ix-xogħol tat-technology education instructors, prattikament se jirdoppja.

IĊ-CHAIRPERSON: X'hemm ipproġettat għall-istudenti tal-Form I?

IS-SUR ROCCO CAMILLIERI: Studenti fil-Form I għandna biss fl-iskola San Franġisk D'Assisi li se tibqa' bħala pilot project.

Hemmhekk se jkollna studenti fil-Form I u Form II li se jkunu qegħdin jagħmlu technology education bħala pilot project.

EVARIST BARTOLO: Hawnhekk għandkom statistika ta' kemm mill-istudenti li għandna fl-iskejjel sekondarji qed jieħdu t-technology education?

IS-SUR ROCCO CAMILLERI: Din is-sena, fil-Form IV kien hemm 248 student li kienu qed jieħdu t-technology education.

EVARIST BARTOLO: Qed titkellem fuq is-subien?

Din is-sena se jkun hemm 248 student fil-Form V, studenti li se jitilgħu mill-Form IV, waqt li fil-Form IV, jiġifieri dawk li se jitilgħu mill-Form III, se jkun hemm 412–il student.

Din is-sena kien hemm shift minn craft għal technology education.

In fatti, l-għadd ta' studenti li għażlu l-craft, naqas minn 159 għal 61.

Il-bqija ta' l-istudenti marru għat-technology education.

IĊ-CHAIRPERSON: Intom qed tirreferu għas-subien, hux hekk?

IĊ-CHAIRPERSON: U x'inhi l-pożizzjoni għal dak li jirrigwarda l-bniet?

IS-SUR PHILIP CAMILLERI: Prattikament hemm erba' klassijiet ta' studenti bniet, waħda f'kull skola.

IĊ-CHAIRPERSON: U klassi tfisser klassi ta' 16-il student?

IS-SUR PHILIP CAMILLERI: Iva, klassi ma jistax ikollha aktar minn 16-il student.

EVARIST BARTOLO: Qed nifhem tajjeb li minn 8,000 student fl-iskejjel sekondarji, fis-sena skolastika li ġejja se jkollna madwar 660 li se jieħdu t-technology education?

EVARIST BARTOLO: Jiġifieri fis-sena skolastika li jmiss, se jkun hemm 660 student li se jieħdu t-technology education, barra dawk fil-Form I u Form II ta' l-iskola San Franġisk D'Assisi.

IS-SUR PHILIP CAMILLERI: Li għandna qed jieħdu t-Technology Education "B" huma l-erba' klassijiet fl-iskejjel tal-bniet u dawk li għadhom in-Naxxar.

Fin-Naxxar is-sena l-oħra kien hemm 60 student li kienu qed jieħdu t-Technology Education "B".

EVARIST BARTOLO: Dawk se jibqgħu?

IS-SUR PHILIP CAMILLERI: Iva, imma se jiġu phased out fi żmien sentejn.

IĊ-CHAIRPERSON: Is-Sur Mizzi.

IS-SUR CHARLES MIZZI (Direttur Ġenerali, Diviżjoni ta' l-Edukazzjon): Li se jiġri din is-sena huwa li s-660 student li se jieħdu t-Technology Education "A", se jibqgħu fl-iskejjel tagħhom, pero' għall-aħħar darba, fin-Naxxar, din is-sena se jerġgħu jitilgħu s-subien li se jieħdu t-Technology Education "B".

Is-sena d-dieħla din m'hijiex se tkun possibbli.

Din is-sena, in-numru ta' subien li għażlu t-Technology Education "B" u sejrin fin-Naxxar, huwa inqas minn dak tas-sena l-oħra.

Is-sena l-oħra kien hemm 94 student waqt li din is-sena se jkun hemm 60.

Mela ġon-Naxxar, taħt ir-responsabbilta' tas-Sur Rocco Camilleri, se jkun hemm 154 tifel li se jieħu t-Technology Education "B", pero' mis-sena ta' wara, dawn se jkunu inkorporati fl-iskejjel tagħhom u se jkunu qed jagħmlu t-technology education li m'mhijiex differenzjata.

EVARIST BARTOLO: Minn dak li għedtu bħal-lum ġimgħa, jiena fhimt li se tinkorporaw flimkien Technology Education "A" u Technolocy Education "B".

Fhimt tajjeb?

IS-SUR PHILIP CAMILLERI: Il-mira tagħna hi li mis-sena d-dieħla, l-istudenti jagħmlu kemm Technology Education "A" u kemm Technology Education "B".

Jiġifieri dawk li sal-lum kienu involuti, per eżempju, fl-engineering, jibdew jiġu involuti wkoll fil-food and textiles u viċiversa.

IĊ-CHAIRPERSON: Aħna qegħdin nifhmu sew li l-mira għas-sena d-dieħla - mhux għas-sena skolastika li ġejja imma ta' wara – hija li Technology Education "A" u Technology Education "B" jiġu amalgamati u t-technology education ikun meqjus bħala suġġett?

EVARIST BARTOLO: Meta sillabu jipprova jolqot ħafna affarijiet f'daqqa, hemm ċertu periklu, allura intom m'intomx inkwetati li meta se jiġu flimkien Technology Education "A" and Technology Education "B", jista' ma jirnexxilkomx tagħmlu dak li qed taħsbu?

Naturalment, din m'hijiex xi ħaġa faċli.

IS-SUR PHILIP CAMILLERI: Veru li mhux faċli.

Per eżempju waħda mid-diffikultajiet hi li fit-trade schools, l-istudenti kien ikollhom tmien periods dedikati għat-technology education, waqt li issa se jkollhom biss ħames periods, allura la se jkun hemm limitazzjoni ta' ħin, ftit jew wisq se jkunu kkontrollati l-inputs li jridu jintlaħqu.

Barra minn hekk, issa li se jkollna t-Technology Education "B" bħala tema oħra, irid ikun hemm ħin allokat għall-aspetti ta' food and textiles.

EVARIST BARTOLO: Lili jinkwetani l-fatt - u jekk jien żbaljat ikkoreġini – li meta tipprova tagħmel sillabu li jrid jilħaq dak li dejjem għamiltu fit-Technology Education "A" u fit-Technology Education "B", hemm ċans kbir li s-suġġett isir iktar astratt ...

Huwa l-istess kemm għat-Technology Education "B" u kemm għat-Technology Education "A".

EVARIST BARTOLO: Tista' tagħti eżempju?

IS-SUR LINO ZAHRA: Jekk inti għandek problema li tinvolvi l-food, inti xorta se tipprova ssolviha in a three dimensional way.

Xorta se tgħaddi minn proċess fejn trid tfassal il-brief, tinvestiga dwaru, tistabbilixxi xi specifications għandek bżonn, tagħmel id-development brief u xi working drawings u mbagħad wara li tlesti dawn il-proċessi kollha, tagħmel l-evalwazzjoni.

Il-proċess li trid tagħmel huwa l-istess, irrispettivament x'inhu l-medium.

It-teknoloġija m'hijiex biss mechanical jew electrical engineering, jew woodwork, imma tinvolvi wkoll food u textiles.

Per eżempju "energy," ma tappartjenhiex biss max-xemx imma wkoll ma' l-ikel li nieklu.

Kulma se jkun hemm hija firxa akbar ta' domains u allura jenħtieġ aktar preparazzjoni.

IS-SUR PHILIP CAMILLERI: Il-mentalita' ma tistax tibqa' dik vokazzjonali; jien se nagħmel il-woodwork jew se nagħmel il-food.

Il-food u t-textiles huma materjali li jien se nuża fil-production.

Hemm id-design u hemm il-make u irrispettivament x'materjal se nuża, irrid ngħaddi miż-żewġ proċessi.

It-textiles jew il-food, se jkunu materjal li se nuża.

Li qed ngħidu hu konċett totalment differenti.

IS-SUR LINO ZAHRA: Importanti li nifhmu li dan is-suġġett, minkejja li fih element vokazzjonali, mhux se jwassal għal xi vokazzjoni partikolari imma huwa suġġett li jaqa' taħt il-general education.

Fih element vokazzjonali imma m'huwiex kompletament vokazzjonali.

EVARIST BARTOLO: Qed nieħu l-impressjoni li qed inkomplu nittrattaw il-kelma "vokazzjonali" bħala kelma maħmuġa.

Bil-kelma "vokazzjonali" trid tfisser li qiegħed tispjeċjalizza, qed tirrikjedi iktar understanding, iktar knowledge, iktar apprendistar, iktar preparazzjoni, iktar speċjalizzazzjoni.

EVARIST BARTOLO: Mhux bilfors għalkemm naf li hemm min qed jappartjeni għal din it-tip ta' linja.

Per eżempju fl-Ingilterra, bħalissa għaddejja kontroversja fuq il-fatt li mis-sena d-dieħla se jerġgħu jdaħħlu l-GCSEs at vocational level għal studenti ta' 14-il sena, fit-tourism studies, fil-catering u fl-engineering.

Huma qed jgħidu li se jagħtuh l-istess dinjita' u l-istess stima ta' GCSEs akkademiċi u magħhom se jagħmlu wkoll ix-xjenza, il-matematika u l-Ingliż għaliex qed iħossu li meta jagħtu suġġetti li jippruvaw ikunu ħafna, hemm il-periklu li jispiċċaw - mhux li ma jkunu xejn għax tkun unfair jekk tgħid hekk, imma ....

MEMBRU: Mhux se jneħħu t-technology education, imma qegħdin jgħidu li jista' jkun hemm 14 year old students li se jkunu fuq xi linja vokazzjonali.

EVARIST BARTOLO: Jien qed inqajjem din il-mistoqsija għaliex kumbinazzjoni, il-bieraħ, il-Malta Tourism Authority ħarġet survey li juri li l-biċċa l-kbira tal-workforce li għandna fil-qasam turistiku, ġejja minn skejjel sekondarji u 42% ta' l-employers esprimew nuqqas ta' sodisfazzjon bil-workforce tagħhom, bit-tip ta' taħriġ u bit-tip ta' edukazzjoni li għandhom.

Issa jien naf li dejjem hemm id-dibattitu bejn l-edukaturi u l-employers fejn hemm min jakkuża l-employers li dawn iridu sempliċement ħaddiema, fodder għax-xogħol, u aħna suppost li rridu aktar minn hekk.

Jien inkwetat jekk se nimxu lejn technology mingħajr ma naħsbu wkoll f'dawn l-affarijiet.

Il-lifespan ta' dan il-kurrikulu huwa sa Ġunju 2005, u sa Ġunju 2005 se jispiċċaw mill-inqas 20,000 ġuvni u tfajla mil-livell sekondarju.

Waqt li għandi kull rispett lejn il-punti fundamentali li qed jitqajmu fil-kurrikulu għall-kinder u għall-primarja - u hemmhekk naħseb li għandna nqajmu kull mistoqsija fundamentali, anke jekk hija taboo li niddiskutuha - għal dawk li diġa' huma maqbudin fis-sistema, m'għandniex il-lussu li niddiskutu għax lil dawn mhux se nerġgħu nġibuhom lura fil-kinder u fil-primarja biex nikkoreġu.

Huma casualties tas-sistema preżenti.

Jien inħoss li għal dawk li se joħorġu mill-iskola sa Ġunju 2005 irridu nagħmlu xi ħaġa urġenti, waqt li għall-kinder u l-primarja għandna naraw sew x'direzzjoni fit-tul irridu nieħdu.

Jiġifieri anke jekk nieħdu l-miżuri kollha perfetti fil-kinder u fil-primarja, l-istudenti li diġa' huma fis-sistema, mhux se jgawdu minnhom.

IĊ-CHAIRPERSON: Il-Ministru Galea jixtieq jintervjeni.

LOUIS GALEA (Ministru ta' l-Edukazzjoni): Forsi nista' naqsam ftit il-ħsebijiet li qed jemerġu mid-diskussjoni kif qiegħda tiżviluppa.

Jekk nieħu l-konklużjoni tan-National Tourism Authority li qed tgħidilna li l-ikbar numru ta' impjegati fis-settur turistiku ġej mill-iskejjel sekondarji u li numru sostanzjali ta' employers m'humiex sodisfatti, jien ngħid li dan il-fattur għandu jikkonferma li liż-żgħażagħ tagħna għandna nassigurawlhom li jakkwistaw il-kompetenzi kollha li qed jistabbilixxi l-kurrikulu nazzjonali sa l-eta' ta' 16-il sena.

Li qed iħossu nieqes l-employers, mhux tant huma dawk il-kompetenzi li jiġu mit-taħriġ speċjalizzat fil-kamp tat-turiżmu li jistgħu jagħmluh fl-Institute of Tourism Studies, jew inkella jakkwistawh mill-esperjenza fuq il-bank tax-xogħol, imma n-nuqqas fil-livell ġenerali bażiku ta' edukazzjoni, ta' komunikazzjoni, ta' literacy, u ta' numeracy.

Id-deċiżjoni li t-technology education ma tibqax magħluqa, ristretta għal ftit mijiet, għal numru dejjem jiċkien ta' studenti fit-trade schools, hija meħuda fuq il-bażi li aħna rridu li t-tfal kollha jakkwistaw il-massimu possibbli mill-kurrikulu nazzjonali sal-livell ta' 16-il sena u li ma jkollhomx interruzzjoni kif kien qiegħed ikollhom għal diversi raġunijiet fl-eta' ta' 13 jew 14-il sena.

F'din l-eta' konna qisna qegħdin niddivorzjawhom mir-rimja ġenerali ta' l-edukazzjoni, u b'xi mod jew ieħor kienet qed tidħol fl-imħuħ tagħhom u tal-ġenituri li issa xogħol dawn it-tfal huwa li jaqbdu sengħa speċifika, vokazzjoni speċifika.

Mela l-ewwel ħaġa li ridna nattakkaw kienet li nenfasizzaw u nistabbilixxu l-punt li l-edukazzjoni, biex insejħilha hekk, "ġenerali", sa l-eta' obbligatorja trid issir bi kwalita' aħjar għal kulħadd u li aħna nixtiequ li t-tfal kollha, sa 16-il sena, jilħqu ċerti miri u kompetenzi.

GĦall-argument ta' kif se naħdmu ma' dawn iż-żgħażagħ, anke f'dawn l-iskejjel, inkluż dawk li llum qegħdin f'Form II, Form III u Form IV, forsi tajjeb wieħed jirrifletti fuqu aktar tard.

It-tieni punt tat-technology education li jrid jinftiehem ċar - s'issa ma ħassejtx li dan il-punt ħareġ biżżejjed ċar - huwa li technology education huwa proċess ta' żvilupp personali ta' intelliġenza, ta' ħiliet kritiċi, ta' kompetenzi tat-tfal.

Sal-lum, it-technology education kien parti minn pakkett li kien isir fuq firxa ta' sentejn li kienu l-ekwivalenti tal-Form IV u Form V u li kienu jsiru separati mill-iskola sekondarja fl-ambjent ta' trade school.

Aħna rajna l-vantaġġ kbir li tagħlim effettiv ta' technology education għandu jkollu għat-tfal kollha u mhux biss għal dawk il-ftit mijiet li kienu qed jagħmlu dik l-għażla.

Għaliex?

Għaliex is-suġġett tat-technology education mhux li inti titgħallem taħdem l-injam, jew il-metall, jew it-tessilli, jew li titgħallem issajjar, imma huwa taħriġ - u llum qed nirrealizzaw li dan huwa taħriġ li jeħtieġ jibda anke mil-livell primarju - fil-mod ta' kif it-tifel u t-tifla jiġu mħarrġa u edukati biex mhux jikkuppjaw, jew jitgħallmu bl-amment, jew jirċievu passivament, imma that they interact ma' l-għalliem, ma' sħabhom, ma' l-elementi, mal-materjali u l-għodod diversi li jistgħu jeżistu biex il-ħila kreattiva tagħhom tibda titqanqal, titħaddem u tiġi mgħallma mill-bidunett.

Edward de Bono għallimna li anke biex naħsbu rridu nitgħallmu.

Sa qabel ġie hu, konna naħsbu li l-ħsieb huwa proċess naturali li wieħed jagħraf u jeżerċita as one goes along in life, imma Edward de Bono jgħid li mhux hekk; jgħid li hemm bżonn li aħna nitgħallmu kif naħsbu u nitgħallmu l-iżvilupp tal-ħsieb.

It-technology education għandu ħafna minn dan l-argument.

Irridu li l-kelma technology jew technology education, ma tibqax tfisser it-tagħlim ta' sengħa partikolari.

Irridu li l-bniet u s-subien iħarsu lejn it-technology education mill-istess orjentament.

Irridu li t-tnejn li huma jħarsu lejh bl-istess mod, iħarsu lejh b'mod ugwali, u jekk fuq firxa ta' snin jirnexxielna nibdew minn meta jkunu żgħar, it-technology education isir parti integrali mill-ħajja ta' kuljum tat-tfal.

L-idea hi li mhux nibqgħu ristretti u ngħallmu t-technology education fil-Form IV u Form V biss, imma li bil-mod il-mod, nespandu biex is-suġġett jiġi mgħallem minn Form I sa Form V fl-iskejjel kollha, inkluż il-junior lyceums, secondary schools, skejjel tal-privat u tal-Knisja, u eventwalment, kif diġa' għedt, anke fl-iskejjel primarji.

Aktar tard se jkollna ċans nitkellmu ma' min qed jaħdem fuq il-kurrikulu tat-technology education għax sal-lum kellna Technology Education "A" u Technology Education "B" li fir-realta' kienet tifred ftit is-subien mill-bniet u għalkemm kien hemm numru ta' subien li kienu jieħdu t-Technology Education "B", xorta waħda fil-perception ta' l-imħuħ tan-nies, inkluż ta' għalliema, Technology Education "B" baqgħet pjuttost assoċjata ma' xi ħaġa li jagħmluha l-bniet u mhux is-subien.

Mela rridu nersqu biex mhux iżjed ngħidu Technology Education "A" u Technology Education "B", subien u bniet, imma technology education, qafas wieħed b'direzzjoni waħda, b'miri partikolari li japplikaw għal kulħadd.

Ix-xogħol fuq dan il-kurrikulu diġa' sar.

Prattikament huwa finalizzat u qed jgħaddi mill-proċess tad-Diviżjoni ta' l-Edukazzjoni u tan-nies konċernati biex eventwalment jiġi applikat.

Kif diġa' ntqal, il-proċess tad-design huwa l-istess.

Ivarja biss il-materjal li jintuża u jvarja fis-sens li sal-lum, bħala materjal, is-subien kienu jużaw injam, metall, plastika, eċċ., waqt li l-bniet kienu jużaw tessili u ikel.

Issa, il-materjal se jibda jkun l-istess għal kulħadd.

Il-bniet u s-subien se jkunu jistgħu jużaw kull tip ta' materjal, imma l-proċess jibqa' l-istess.

Il-proċess huwa li l-istudent jibda jiġi mħarreġ jifhem sitwazzjoni reali, imbagħad jibda għaddej minn analisi ta' dik is-sitwazzjoni, u jara x'inhuma l-options u l-għażliet differenti u x'inhuma l-konsegwenzi ta' l-għażliet differenti.

Imbagħad, meta jasal biex jiddisinja s-soluzzjoni, se jmur jagħmel dak li sal-lum fl-iskejjel tagħna ma jagħmluhx, jiġifieri, il-learning by doing, li wieħed imur f'workshop u jara kif dik l-idea jipprova jlaħħamha u jikkreaha u fil-workshop jista' juża liema materjal irid.

Il-proċess biex jasal sa dan l-istadju, huwa l-istess.

Huwa x'ħin jiġi fl-istadju tal-learning by doing li se jagħżel il-materjal li fil-fehma tiegħu, u skond l-inklinazzjoni tiegħu, iħoss li għandu juża.

Il-proċess li jmiss wara li jlesti x-xogħol, huwa dak ta' evalwazzjoni.

Din hija xi ħaġa li għadha fil-bidu.

Illum għadna qed narawha fl-istadji embrijoniċi tagħha.

L-għalliema li jħaddmuha, raw b'għajnejhom stess l-impatt ta' dan fuq it-tfal.

It-tfal li ħaduh bis-serjeta', ibbenefikaw bil-kbir.

Li dan il-benefiċċju nagħtuh lil kulħadd hija xi ħaġa li jiena nemmen u ġejt konvint minnha.

M'emminthiex għax laqtitni xi sajjetta, imma għax smajt lin-nies li ħadmu f'dan il-qasam, nies li huma esperti in the field, u kkonvinċewni f'liema linja rridu mmorru.

Naħseb li dan hu li rridu nipprovaw nifhmu.

Qegħdin fi proċess li għadu fil-bidu, proċess li jrid jitwessa'.

Naturalment, mhux qed nistennew li dan ikun xi proċess li ma joħolqilniex diffikultajiet.

Dan huwa dikjarat fil-kurriklu nazzjonali u fil-pjan strateġiku u aktar 'il quddiem se nisimgħu fuq il-kurrikulu tat-technology education.

Qegħdin nibdew biex ikun hemm it-taħriġ ta' l-għalliema għal dan is-suġġett u kif diġa' ntqal, in-numru ta' għalliema li jridu jgħallmu dan is-suġġett, irid jiżdied jekk irridu nifirxuh għat-tfal kollha.

Dan m'huwiex proċess li se jispiċċa malajr imma proċess li qed jiġi żviluppat bil-mod il-mod.

Dan is-suġġett għandu wkoll rabta mas-suġġetti l-oħra.

Jekk jiena qed nagħmel technology education u jirnexxieli naqbad il-qofol tas-suġġett, se nsibu għal kull suġġett ieħor.

Jekk se nagħmel composition bl-Ingliż, se jkolli l-istess sitwazzjoni.

Għandi suġġett u rrid nattakkah u allura l-mistoqsijiet li rrid nistaqsi huma l-istess.

X'ifisser dan is-suġġett?

X'inhuma l-options?

X'għażliet se nagħmel?

Kif se niżviluppah?

Il-prinċipju tat-technology education, nista' napplikah f'kull suġġett.

It-tfal tagħna, anke f'eta' pjuttost żgħira, ta' spiss ikollhom jagħmlu xi project, imma kif se jagħmlu dan il-project tal-ġeografija, ta' l-istorja, tal-personal and social education?

Jekk it-tfal tagħna jaqbdu l-erbat irkejjen tat-technology education, se tiżviluppa fihom il-manjera ta' kif se jibdew jintegrawh fis-suġġetti l-oħra.

U kif qal tajjeb l-aħħar darba l-Onor.

Bartolo, irid ikun hawn team work bejn l-għalliema għax inutli li s-sinjuri li għandna quddiemna jimbuttaw it-technology education meta l-għalliema tal-matematika jew ta' l-Ingliż jew ta' suġġetti oħra, m'humiex konxji tagħha.

Trid issir integrazzjoni fil-pjan ta' żvilupp ta' l-iskola u fil-kurrikulu li tfassal u li trid tadotta l-iskola, biex dan ikun jista' jseħħ.

Nagħmel issa riflessjoni żgħira fuq il-preokkupazzjoni li tqanqlet dwar x'se jiġri mit-tfal li llum qegħdin fl-iskejjel sekondarji.

M'hemmx xi soluzzjoni sempliċi u naħseb li m'hawn ħadd li qed jippretendi li għandu xi soluzzjoni maġika u li f'daqqa waħda billi sempliċement ixejjer il-magic wand se jsib is-soluzzjoni, pero' hawn sforzi kontinwi għaddejjin.

Naqbel ma' l-Onor.

Bartolo li rridu nibqgħu nissikkaw, nistaqsu, nagħmlu riċerka u napprofondixxu.

Irridu nistaqsu x'qed jiġri fil-livell tal-kinder u fil-primarja u kif qed nimplimentaw il-prinċipji li qegħdin nitkellmu fuqhom.

Hemm ħafna ħwejjeġ li japplikaw għas-sekondarja u l-kurrikulu jattakka wkoll il-livell sekondarju.

Jenħtieġu jsiru sforzi kbar.

Kull min hu involut irid jimpenja ruħu biex flimkien intejbu kemm nistgħu r-riżultat.

Nemmen li għal min se jilħaq it-technology education fil-livell sekondarju, se ttejjiblu l-pożizzjoni u se toffrilu possibilita' li sal-lum, fl-iskejjel sekondarji, ma kenitx possibilita' reali.

Dan is-suġġett se jgħin biex tfal ikunu jistgħu jiġu approached minn linja differenti u mhux mil-linja akkademika li aħna, u forsi anke għalliema, huma mdorrijin biha.

Il-biċċa l-kbira ta' l-instructors tagħna f'dan il-kamp għandhom don kbir ħafna ta' kif jittekkiljaw tfal li huma demotivati.

Iressquhom lejn il-konċett ta' learning by doing, iressquhom lejn il-workshops biex permezz tal-workshops, it-tfal jibdew jirrealizzaw fatturi oħrajn.

Naħseb li wħud minna diġa' qegħdin jaraw eżempji ta' dawn it-tip ta' affarijiet.

Naturalment m'aħniex se nsolvu l-problemi kollha tagħhom, pero' bil-mod il-mod, ġej on line il-kulleġġ vokazzjonali u l-qofol tal-kulleġġ vokazzjonali huwa proprju li hu miftuħ għal kulħadd.

X'jiġifieri miftuħ għal kulħadd?

Dalgħodu kont l-Iskola Erin Seraccin Inglott, f'Bormla fejn kien hemm speċi ta' ċerimonja ta' gradwazzjoni għat-tfajliet tal-Form V, li huma dawn it-tip tfajliet, li temmew is-sekondarja u allura jinsabu fil-punt li jridu jiddeċiedu kif se jkomplu.

X'se joffri l-kulleġġ lill-istudenti ta' l-iskejjel sekondarji li ma jaslux b'ċertu mod?

Jekk għandhom ir-rieda li jtejbu t-tagħlim tagħhom u huma deċiżi li ma jaħlux ħin, għandhom imorru fil-kulleġġ fejn issir evalwazzjoni ta' dak li nsejħulu l-accreditation of prior learning, biex jinstab fejn verament wasal l-istudent.

Veru li tista' tkun spiċċat il-Form V u ħadet l-ischool leaving certificate tal-Form V u ħadet sehem fiċ-ċerimonja tal-gradwazzjoni – illum iċ-ċerimonja tal-gradwazzjoni ssir kważi f'kull skola - imma x'livell ta' edukazzjoni għandha?

Livell tal-Form V, tal-Form IV, tal-Form III, jew tal-Form II?

Anke fis-sejħa ta' applikazzjonijiet li l-kulleġġ qed jagħmel, qed jippreċiża u jiffoka biex ikollu nies apposta li jkunu jistgħu jaqbdu lil dawn iż-żgħażagħ - jistgħu jkunu nisa jew irġiel adulti - u jekk isibu li l-livell edukattiv tagħhom huwa sa ċertu livell u li biex jaqbdu linja partikolari jeħtieġu li l-livell tagħhom jiġi upgraded u jgħinuhom jilħqu dak il-livell.

Wieħed mill-mandat tal-kulleġġ huwa proprju li jibnik.

Nittama li jasal dak iż-żmien meta kull min jasal fl-aħħar tal-Form V ma jkollux bżonn dan il-kumpens, dan is-suppliment, li jrid jerġa' jgħaddi xi sena jew sentejn sabiex jirkupra dak li suppost diġa' ħa fit-13-il sena ta' qabel.

J'Alla naslu f'dak il-livell, pero' fil-preżent qegħdin fil-fażi transitorja fejn qed nipprovaw intejbu l-performance tagħna fl-area secondary schools u nipprovdu kemm nistgħu miżuri li jressquna lejn din id-direzzjoni li lkoll kemm aħna nixtiequ.

IĊ-CHAIRPERSON: Nirringrazzjak.

L-Onor.

EVARIST BARTOLO: Issa ninsabu fl-operational phase ta' l-implimentazzjoni tal-kurrikulu allura waqt li tajjeb u importanti li nibqgħu nifhmu x'inhi d-direzzjoni filosofika li rridu naqbdu, għanda timeframe preċiż, minn Settembru 2001 sa Ġunju 2005, u naħseb li m'għandniex inċedu l-armi quddiem l-20,000 student li sa Ġunju 2005 se jkunu spiċċaw mill-iskejjel sekondarji.

Naqbel miegħek li ħadd m'għandu bakketta maġika ta' kif se jsolvi l-problemi u rrid nagħmilha ċara li m'għandi l-ebda nostalġija għat-trade schools jew għal xi sistema ta' Apartheid li tagħti edukazzjoni skond minn liema tribu' ġej - dik qed nagħmilha ċarissima - imma rridu nirrikonoxxu li jekk jibqgħu t-trends preżenti, madwar 5,200 student li se jispiċċaw sa Ġunju tas-sena 2005 - li huma 40% ta' l-istudenti sekondarji li għandna - lanqas biss se jersqu għall-eżami tas-SEC.

Jiġifieri dawn, mhux ma jgħaddux mis-SEC, imma lanqas biss se jersqu għas-SEC.

Qed nitkellmu fuq 40% tal-cohort ta' l-istudenti ta' l-iskejjel sekondarji u żgur li din hija rata inaċċettabbli.

Żgur li mhux aċċettabbli li mill-1,300 student li jispiċċaw kull sena mill-iskejjel sekondarji tal-gvern, fl-Ingliż jgħaddu 21% u fil-matematika jgħaddu 28%.

Żgur li dawn il-figuri m'humiex aċċettabbli.

Fis-sistema preżenti, l-uniku bieb li jingħalaq jew jinfetaħ fuq iż-żgħażagħ tagħna, huwa l-eżami tas-SEC.

Is-SEC, anke bid-dikjarar ta' min fasslu, kien imfassal għal 80% tal-cohort imma jingħad li minn mindu beda jsir, madwar 60% jew 65% qed jagħmluh.

Allura aħna se naqtgħu qalbna li sa Ġunju 2005 nagħmlu xi ħaġa għal dawn l-40%?

Naħseb irridu naraw kif se ngerrmuha din l-għadma.

Assolutament m'hijiex faċli, imma rridu naraw li nagħmlu xi ħaġa.

IĊ-CHAIRPERSON: Filwaqt li napprezza li dawn il-mistoqsijiet huma importanti, qegħdin nifirxu.

M'aħniex qegħdin nibqgħu biss fuq is-suġġett tat-teknoloġija imma qed nifirxu firxa ħafna iktar wiesgħa.

LOUIS GALEA: Kumment wieħed irrid nagħmel.

Żgur li qatt m'għandna naqtgħu qalbna.

Naħseb li ħafna drabi, kull min huwa f'dan il-qasam, ħlief platt għadam xi jgerrem ma jkollux; daqqa jgerrem waħda u daqqa jgerrem oħra u meta jgerrem waħda u ma jkunx baqa' oħra fil-platt, malajr jitfugħlu oħra biex jibda jgerrimha!

Naqtgħu qalbna, le, pero' jekk hawn xi ideat konkreti, ejja ngħiduhom.

Jekk hawn xi ħaġa li aħna naħsbu li tul dawn il-ħames snin tista' tagħmel differenza, ejja ngħidu x'inhi ħalli flimkien neżaminawha u naraw nistgħux nagħmluha.

L-esperjenza tiegħi, naħseb anke tagħkom, hija li l-ideat li aħna naħsbu u l-gut feeling li jkollna li l-ideat huma tajbin, x'ħin niġu biex nitraduċuhom fir-realta', fuq il-bank tas-sistema edukattiva .… Inti għandek traction li teħodlok ċertu żmien.

Ħalli ma nitkellmux fuq dawk li diġa' spiċċaw is-sekondarja imma nieħdu dawk li se jibdew il-Form I f'Ottubru li ġej.

Dawk għandhom ħames snin ta' skola sekondarja u allura wieħed irid jistaqsi x'jista' jagħmel biex dawn jingħataw biċċa mill-benefiċċju ta' dak li aħna nixtiequ nagħtu lil dawk li se jibdew fil-kinder biex meta jaslu fis-sekondarja jeħduh as a matter of course.

Wieħed irid ikollu ideat konkreti biex meta jmur b'dawk l-ideat quddiem id-Direttur Ġenerali, jgħidlu jekk dawk l-ideat humiex fattibbli, per eżempju, minn Ottubru li ġej, jew li m'humiex fattibbli minn Ottubru li ġej imma minn Ottubru ta' wara għax hemm bżonn ta' aktar diskussjoni, eċċ. U bla dubju ta' xejn, jekk hawn settur li l-ħin kollu trid tinvolvi lil kulħadd, huwa l-qasam edukattiv.

Meta qed nitkellmu fuq students at risk, m'aħniex qed nitkellmu biss fuq studenti fil-primarja minkejja li anke minn hemm irridu nibdew.

Fil-bidu ta' din is-sena skolastika kont qed newden huwiex possibbli li l-appoġġ partikolari li rridu nagħtu lill-istudenti f'riskju li huma fil-primarja, nippruvawh ma' students at risk fil-Form I. Kont qed nirraġuna li min daħal Form I għax m'għaddiex mill-eżami tal-junior lyceum, jista' jkun - mhux qed ngħid li bilfors hu hekk - li għandu xi defiċjenza fl-iskola tiegħu, allura kont qed nipprospetta nistgħux naqbdu ma' dawn l-istudenti tal-Form I biex naraw x'inhi d-defiċjenza tagħhom.

Per eżempju fl-area secondaries jista' jkollna studenti li ġabu "B" f'żewġ suġġetti, "C" f'suġġett ieħor u mbagħad ġabu "D" jew "E" fl-Ingliż jew fil-matematika.

Ma' dawn it-tfal li daħlu fl-area secondary schools fil-Form I, nistgħu nagħmlu xi ħaġa konkreta?

Naturalment hemm diffikultajiet x'ħin tiġi biex twettaq xi ħaġa.

Trid tara l-prinċipju huwiex tajjeb, trid tara minn fejn ġejjin ir-riżorsi, u meta qed ngħid "riżorsi", m'iniex nirreferi għar-riżorsi finanzjarji, imma għar-riżorsi umani.

Trid tara min huma dawk l-għalliema li se jagħmlu dan ix-xogħol.

Jekk hawn pjan konkret li huwa within our reach, ejja naraw x'inhu.

Ma niddejjaqx li noħolqu grupp, anke ċkejken, bipartisan bin-nies konċernati.

Nixtieq li wieħed ipoġġi bil-qiegħda biex tinstab xi idea konkreta li forsi tista' tiġi proposta u mibdija f'Ottubru li ġej, jew f'Ottubru ta' wara.

IĊ-CHAIRPERSON: Qed jagħmilli sinjal id-Direttur Ġenerali s-Sur Charles Mizzi li jixtieq jintervjeni u mbagħad warajh għandu mistoqsija l-Onor.

IS-SUR CHARLES MIZZI: Ma nafx jekk iniex naqbeż iktar milli suppost, f'dak il-każ, ħudu paċenzja u waqfuni.

Intom li qegħdin fil-politika għandkom rwol differenti minn tagħna.

Intom tagħmlu l-policy u aħna nimplimentaw dak li min għandu responsabbilta' biex imexxi, jgħaddilna bħala policy.

Is-sitwazzjoni preżenti hija li t-tfal ta' 11-il sena u nofs li jkunu waslu fl-aħħar sena tal-primarja jagħmlu l-eżami tal-junior lyceum u l-eżami huwa benchmark; jekk tgħaddi, tmur f'junior lyceum u jekk ma tgħaddix, tmur f'area secondary school.

Pero' donnu m'aħniex ċerti jekk aħniex se nkomplu nikkoltivaw u nibnu fuq din is-sitwazzjoni jew inkella f'xi ħin, is-sitwazzjoni hijiex se tiġbdek lejn x'imkien ieħor.

Aħna nipprovaw naraw xi jkun għaddej madwarna u fil-media ġieli naraw li jkun qed jiġi floated il-ħsieb ikunx aħjar jekk tfal ta' 11–il sena u nofs ma jagħmlux eżami.

Allura s-sistema tagħna se tiġbed 'l hemm?

Is-sistema tagħna se tibqa' kif inhi u ninvestu f'min hu differenti?

Il-menu tas-sekondarja jrid ikun bħala policy, allura bilfors irid jixbaħ lil dak tal-liċejiet?

Naħseb li jekk fil-kamp politiku s-sitwazzjoni tiġi kjarifikata, almenu għal tul ta' żmien raġunat, inkunu nafu x'se tkun il-paradigm vera u nkunu nistgħu nibqgħu għaddejjin f'dik id-direzzjoni.

GĦalina, tkun aktar faċli jekk inkunu nafu eżattament lejn xiex se mmorru biex inpoġġu moħħna lejn dik id-direzzjoni u niġbdu 'l hemm.

Din tista' tkun waħda mill-affarijiet li minn dak li qed jitqanqal hawnhekk, lilna qed tfixxkilna għax filwaqt li s-sitwazzjoni hija aktar ċerta għal dak li jirrigwarda l-primarja, m'aħniex ċerti f'liema direzzjoni se timxi s-sekondarja.

IĊ-CHAIRPERSON: L-Onor.

JEAN PIERRE FARRUGIA: Il-mistoqsija tiegħi hija dwar l-assenteiżmu fl-iskejjel.

Nixtieq inkun naf jekk l-assenteiżmu ta' tfal li kienu fl-iskejjel tas-snajja', naqasx jekk tqabblu ma' dak ta' tfal li llum għandhom it-technology education għax mill-esperjenza tiegħi bħala tabib, nista' ngħid li l-iktar problemi li kien ikollna fejn jidħol l-assenteiżmu, kien fir-rigward ta' studenti fl-iskejjel tas-snajja'.

Naqbel perfettament ma' dak li qal l-Onor.

Louis Galea fis-sens li t-technology education mhux biss jgħin lil min kien destinat li jmur fi skola tas-snajja' - ovvjament lil dawk se jgħinhom żgur - imma għandu jgħin lil kull student.

M'għandix dubju li aktar ma student ikun kapaċi jagħmel ċertu affarijiet, bħalma huma creative writing, tisjir, eċċ., iktar se jgħin fl-iżvilupp tiegħu.

Aktar ma tkun taf diversi setturi teknoloġiċi, aktar se tkun kapaċi tifhem u tesprimi l-affarijiet b'mod iktar ċar milli kieku studjajt xi ħaġa bl-amment minn fuq ktieb.

Jekk student jiġi megħjun jagħmel xi ħaġa huwa stess, żgur li se jibqa' jiftakar kif għamilha u għala għamilha b'dak il-mod.

L-iktar li xtaqt inkun naf huwa fejn jidħol l-impenn tat-tfal.

Naqas l-assenteiżmu?

Pero' qabel tirrispondini, nixtieq inkun naf jekk meta tkellimna dwar craft, konniex qed nitkellmu dwar Technology Education "B".

(Interruzzjonijiet) Le.

IS-SUR PHILIP CAMILLERI: Ilna biss sena li morna fis-sekondarja pero' li nistgħu ngħidu hu li għal-lezzjonijiet tat-technology education, it-tfal issibhom dejjem fil-klassi.

Huwa fatt - u t-tliet kollegi li kienu hawn fl-aħħar laqgħa jistgħu jikkonfermawh – li t-tfal jistennew is-suġġett tat-technology education b'ċertu ħeġġa, imma ma nistax nirrispondi l-mistoqsija tiegħek dwar l-assenteiżmu għax illum is-sitwazzjoni nbidlet.

JEAN PIERRE FARRUGIA: Pero' huwa fatt li kien hemm assenteiżmu pjuttost qawwi fl-iskejjel tas-snajja'

IS-SUR LINO ZAHRA: Pero' tajjeb jingħad li l-assenteiżmu kien għoli fl-iskejjel tas-snajja' peress li hemmhekk kienu jinġabru - ippermettuli nuża l-kelma - l-ħżiena, id-drop-outs, ta' kullimkien, u allura bilfors li kien qed jidher li l-assenteiżmu kien għoli fl-iskejjel tas-snajja'.

Illum is-sitwazzjoni hija differenti.

L-assenteiżmu huwa iktar mifrux.

Jekk fi skola waħda kien hemm għaxart itfal assenti, illum, dawk l-għaxra qegħdin mifruxa f'numru ta' skejjel.

L-iskejjel tas-snajja' kienu qegħdin jieħdu l-aħħar ta' l-aħħar ta' kull skola.

JEAN PIERRE FARRUGIA: Pero' li qed tagħmlu jirrifletti titjib ukoll.

Li qed tagħmlu qed itejjeb is-sitwazzjoni.

IĊ-CHAIRPERSON: Nixtieq indaħħal fid-diskussjoni lis-Sur Cilia biex jirrifletti fuq dak li ntqal u jgħaddi xi kummenti oħra dwar is-suġġett.

IS-SUR FRANK CILIA: Li nixtieq ngħid huwa li f'dan il-każ ma tistax tqabbel like with like għax is-sitwazzjoni m'għadhiex l-istess.

Ma tistax tipparaguna numri, imma tajjeb jingħad li qabel kien ikollna tfal li jassentaw ġimgħa mill-iskola, waqt li llum qegħdin jiġu fil-jumejn li jkollhom it-technology education.

JEAN PIERRE FARRUGIA: Li qed nipprova nistaqsi hija jekk bejn is-sena l-oħra u din is-sena kienx hemm kambjament fl-għadd ta' ġranet li studenti partikolari kienu assenti mill-iskola.

IĊ-CHAIRPERSON: Irridu niftakru li din hija l-ewwel sena li qed isir is-suġġett allura naħseb li għadu kmieni biex noħorġu ċertu statistiku.

Wara ċertu perijodu ta' żmien, tkun tista' tgħid x'inhu l-pattern, x'inhi t-trend, imma f'dan l-istadju għadu kmieni wisq biex niġġudikaw dak li qed jiġri, għalkemm qegħdin nipprovaw naraw x'inhuma x-xejriet u x'esperjenzi qegħdin jieħdu n-nies li qegħdin hands on ma' dawn it-tfal

JEAN PIERRE FARRUGIA: Imma diġa' għaddiet sena.

IS-SUR PHILIP CAMILLERI: Jekk it-technology education se jinfirex iktar, il-loġika tgħidlek li se jkun hemm aktar tfal li se jinteressahom dan is-suġġett u allura se jkun hemm inqas assenteiżmu.

Dik hija l-loġika; issa sta għalina li nżommu dan is-suġġett ħaj u norbtuh ma' suġġetti oħra.

Irid ikun hemm curricular links.

IS-SUR FRANK CILIA: Li nixtieq inżid, speċjalment fuq dak li kien qed jgħid il-Ministru, huwa li aħna bejnietna, kultant nirreferu għas-suġġett bħala a way of thinking aktar milli bħala suġġett.

Tant hu hekk, li min ra d-dokument tar-record of achievement, ra li parti minnu hija l-personal development, kif wieħed jiżviluppa lilu nnifsu, kif jikkomunika ma' sħabu, u parti żgħira biss issemmi t-technological and scientific concepts.

Donnu l-mira hija iktar lejn personal development milli lejn l-akkwist u żvilupp ta' skills teknoloġiċi.

Xi ħadd qal li se jkun diffiċli tgħaqqad Technology Education "A" ma' Technology Education "B", pero' fil-fatt l-idea oriġinali kienet li tkun teknoloġija waħda.

Wara, sar l-iżvilupp li jkunu tnejn.

Il-fatt hu li mhux se żżid teknoloġija oħra.

Kulma qed tagħmel hu li d-design process qed tilħqu permezz ta' areas differenti, permezz ta' medium differenti.

Li forsi se jkun hemm problema hija biex tintegra min se jgħallem dan is-suġġett għax forsi ma jkollux kompetenzi - jew aħjar knowledge and understanding – f'ċerti areas.

U bħala training għamilna courses - lanqas irrid ngħidilhom "courses", imma "curriculum development" – u sal-lum diġa' kellna 12-il wieħed minn mindu bdejna.

Diġa' għamilna taħriġ fuq computer handling - din is-sena se nipprovaw immorru għal CAD - fuq electronics, fuq lathe and metal machining u anke fuq design communication.

Nisperaw li kulħadd jiġi għal dan il-kors biex kemm jista' jkun, il-problema tiġi solvuta.

Fil-kors ta' l-Universita' li se jsir is-sena d-dieħla, qalulna li anke aħna se nkunu involuti u hemm ċertu affarijiet li rridu nagħmlu fil-unit tagħna.

Donnu li anke dik il-problema diġa' qiegħda tiġi indirizzata.

IĊ-CHAIRPERSON: Nirringrazzjak.

Is-Sur Charles Mizzi.

IS-SUR CHARLES MIZZI: Nixtieq niffokka ftit iktar fuq kif it-technology education as a subject qed jiġi introdott right across the board għax naħseb li xi ħaġa m'hijiex qed toħroġ b'mod daqshekk ċar.

Kif qed joħroġ mid-diskussjoni, jista' jkun li kif strutturajniha aħna, ma kienx l-aħjar mod, u mingħajr ma nidħol fl-area tas-Sur David Purchase, nixtieq fil-qosor ħafna ngħid x'qed jipprova jingħad bid-dħul tat-technology education fl-iskejjel.

L-ewwelnett qed nagħmlu paradigm shift fis-sens li dan huwa entitlement ta' kull tifel u tifla u li ħareġ s'issa minn hawnhekk, anke mid-domandi li saru, jidher li qed nitkellmu bil-perception li din hija sink option.

Per eżempju, qed nistaqsu jekk l-assenteiżmu naqasx.

Dan juri li aħna għadna naraw dan is-suġġett bħala suġġett addattat għat-tfal li huma batuti, għat-tfal li ma jridu jafu b'xejn.

Bil-mod il-mod se nibdew nimxu lejn paradigm shift fejn aħna qed nippretendu li kull min joħroġ mill-iskola ta' 16-il sena, ikollu ċertu entitlement.

Se jkun jaf jagħmel design and make imma mil-lat ta' kontenut, se jkun hemm erba' domains.

U biex nifhmu tajjeb x'qed jiġri, se nqabbel dan is-suġġett mal-physics.

Meta jien studjajt il-physics, is-suġġett kien maqsum f'areas differenti, f'mechanics, light, heat, electricity u magnetism u konna nagħmlu section wara l-oħra.

Illum, jekk taqbad ktieb tal-physics tara li l-mod ta' tagħlim m'għandu x'jaqsam xejn ma' kif konna mdorrija aħna.

Illum, taħt l-area ta' l-eneġija, per eżempju, il-ktieb jiġbor it-tipi differenti ta' enerġija.

Wara li dan is-suġġett se jiddaħħal fil-core curriculum, se jkun hawn paradigm shift oħra.

Hawnhekk qisu hawn l-impressjoni li qed nitkellmu sempliċement fuq materjali; qabel kien jintuża l-injam, il-metall, eċċ., u issa se ndaħħlu wkoll l-ikel.

Qisha l-kwestjoni hi biss li issa l-materjali se jiżdiedu, imma l-paradigm shift hi li t-teknoloġija se tiġi approached b'mod differenti u se tiġi taħt setturi differenti.

Dari konna nittrattaw il-heat u l-light bħala żewġ topics separati, waqt li llum hemm il-waves li jiġbor kollox.

Ma rridx nidħol fl-area tas-Sur Purchase, pero' fil-qosor ngħid li fit-teknoloġija hemm erba' domains; it-teknoloġija tal-production, l-energy and power - fejn permezz ta' l-enerġija tasal għall-production - il-control mechanism u l-biotechnology.

Qabel konna nitkellmu fuq sillabu u metodu għat-tfal li kienu jieħdu suġġetti vokazzjonali, waqt li issa qed nagħtuhom xi ħaġa prattika.

Il-biotechnology insibuha fit-Technology Education "B" u t-tliet domains l-oħra, b'metodu differenti, qed insibuhom fit-Technology Education "A".

Dak huwa personal entitlement li mhux qed neħduh mil-lat vokazzjonali - min jaf il-lingwi għandu kompetenza biex jagħmel l-essays u l-creative writing, min jaf il-matematika għandu kompetenza ta' numeracy u l-ispecial ability li tagħtik il-matematika, min jieħu x-xjenza jkollu kompetenzi li tagħtik ix-xjenza – imma mil-lat li jekk inti se tieħu t-technology education, se jkollok kompetenzi importanti li llum, it-tfal tagħna u anke aħna l-kbar, għandhom nuqqas fihom.

Mela t-technology education jimla' vojt u jekk qabel wieħed kien jista' jaħdem b'dik ix-xi ħaġa nieqsa, issa, jekk ma jkollux dawn il-kompetenzi, se jkun b'diżabilita' għall-futur kemm tiegħu personali u kemm ta' pajjiżna.

Naħseb aħjar naraw l-affarijiet minn dan il-lat milli forsi mil-lat kif qed tiżvolġi d-diskussjoni.

S'issa, pjuttost rajna l-pass li ħadna sa dan il-punt fejn qbadna s-sink option li kellna u rrimedjajniha.

Barra minn hekk, illum it-tfal mhux qed imorru mill-iskejjel tagħhom għat-trade schools, imma qed jinżammu fl-istess skejjel.

Naqbel li dan is-suġġett m'huwiex vokazzjonali u mistoqsija li tista' tqum hija jekk dawn it-tfal għandhomx ikollhom affarijiet oħra li huma vokazzjonali.

Huwa żball ukoll jekk it-technology education, anke fl-area secondaries, b'xi mod narawha s-sostitut tal-vokazzjonali li kellna qabel.

Le, m'huwiex il-każ.

Dan huwa entitlement ġdid.

Dan is-suġġett qed ikun pijunier fis-sens li s-suġġetti kollha dejjem ħadnihom mil-lat akkademiku u għalhekk nibża' daqsxejn mis-SEC f'dan il-qasam, għax l-Universita', bir-raġun kollu, tiġbed lejn l-abilita' ta' kitba.

It-technology education li hija ġdida u pijuniera, l-ewwel saħħet ir-rimja għat-tfal li m'għandhomx l-abilita' verbali, pero' issa, li se nintroduċuha right across the board, irridu noqogħdu ħafna attenti.

Dan li qed jingħad mhux se jkun xi ħaġa tradotta direttament in-naħa l-oħra.

Qed nieħdu l-idea ta' differenzjalita', ta' one size does not fit all, u qed naħdmu fuqha, pero' ejja nkunu lesti li meta se nidħlu fil-liċejiet u fi skejjel oħra fejn il-bażi akkademika hija ftit aktar, mhux se nippretendu li dak li smajna s'issa neċessarjament se jkun il-mudell ta' kif se nimxu 'l quddiem.

Mill-banda l-oħra, ikun ħażin ħafna jekk dak li se nagħmlu naħa naqbduh u nitraduċuh għan-naħa l-oħra, kif għamilna f'suġġetti oħra, biex imbagħad jgħaddu biss numru verament żgħir.

Jiddispjaċini jekk l-intervent tiegħi kien twil, imma naħseb li kien neċessarju biex niffokaw fuq dak li suppost se jiġri.

Nixtieq nisma' ftit iktar dwar dan.

(Interruzzjonijiet) Mela nħalluha għal meta jkollna lil Mr Purchase magħna.

Hawn aktar mistoqsijiet?

L-Onor.

FRANCIS AGIUS: Qed nipprova nifhem x'se jkun eżattament ir-rwol ta' dan is-suġġett u jekk qed nifhem tajjeb, jidher li sa ċertu punt, dan se jittratta l-planning cycle, il-problem solving, eċċ. Hawnhekk smajna li qisu dan is-suġġett se jkun il-panacea ta' kull problema li għandna fis-sistema edukattiva.

Qisu huwa allaċċjat ma' assenteiżmu u li l-assenteiżmu se jonqos kif jiddaħħal dan is-suġġett fl-iskejjel.

Naħseb li rridu noqogħdu attenti li ma mmorrux overboard fuq suġġett partikolari.

Nemmen li kull suġġett, inkluż dawk tradizzjonali, għandu fih element ta' technology education għax kull suġġett għandu l-istess forma ta' planning cycle.

Personalment niltaqa' ma' ħafna drop-outs fid-distrett li naħdem fih jien u ħafna drabi, il-problemi ta' dawn iż-żgħażagħ ikunu problemi profondi ħafna li ma jistgħux jiġu indirizzati biss fl-iskola għax ikunu ta' natura familjari.

Jiena naqbel ma' dak kollu li qed nipprovaw nagħmlu, pero' wieħed irid japprezza u jagħraf ir-rwol tal-ġenituri fl-edukazzjoni ta' uliedhom.

Jekk aħna mhux se nippreparaw il-ġenituri, anke għal dan it-tip ta' suġġett, jista' jagħti l-każ li jkun hemm miżinterpretazzjonijiet fejn wieħed jista' jaħseb li issa lit-tfal żdiedilhom suġġett ieħor.

Hawn ġenituri li assolutament m'għandhomx background ta' edukazzjoni allura nemmen li għandhom bżonn preparazzjoni.

Frankament ma nafx kif tista' ssir, imma jrid ikun hemm preparazzjoni tal-ġenituri għal dan is-suġġett.

Niftakar li meta jien kont il-lyceum kellna crafts, music, civics, u dawn it-tip ta' suġġetti, u nista' ngħid li kien hemm min kien jarahom żejda għax min ikun academically-oriented, moħħu aktar ikun fis-sciences u fil-lingwi milli f'dawn it-tip ta' suġġetti.

Irridu nipprovaw nindirizzaw id-drittijiet ta' kull student u kif qal is-Sur Mizzi, il-paradigm shift li qed nipprovaw nagħmlu hija li nifhmu li dan m'huwiex suġġett għall-injoranti.

Bl-ebda mod ma nixtieq li jkun hekk, anzi, qed nipproponi li jkun infilzat u rifless fis-suġġetti kollha biex is-suġġetti kollha jkunu aktar palatabbli.

Inħoss li għal ħafna studenti, waħda mill-problemi li għandhom hija li s-suġġetti m'humiex relevanti għalihom.

Naturalment ħafna drabi l-istudenti, b'mod partikolari dawk li jkunu jridu jibdew jaħdmu qabel ilestu l-edukazzjoni obbligatorja, iwaħħlu fit-teachers jew fl-iskola għan-nuqqasijiet tagħhom allura biex tħajjarhom jistudjaw, trid tagħmlilhom is-suġġett attraenti u relevanti għalihom.

Jekk dak is-suġġett se jservi biex nagħmlu t-tagħlim iktar attraenti għall-istudenti, naqbel li għandna nużawh b'dak il-mod, pero' tqum dejjem il-problema ta' kif se jsir l-assessjar.

Se jsir permezz tas-SEC u allura min ma jilħaqx il-livell verbali u numerattiv, m'hu se jkollu xejn x'juri?

Hawnhekk qed nitkellmuu fuq żgħażagħ li dalwaqt se jidħlu fid-dinja tax-xogħol.

Kif qed tirrelataw mad-dinja tax-xogħol?

Ħafna minnhom jibdew imorru għal interviews biex jibdew jaħdmu ftit wara li joħorġu mill-iskola u jien naħseb li ħafna drabi l-interview għax-xogħol – probabbilment ikun xogħol fuq magni - tkun tixbaħ il-mod kif trid tħares lejn dan it-tip ta' suġġett.

Naħseb irridu nipprovaw naraw x'nistgħu nsalvaw mill-ħafna drop-outs li qed ikollna u qed nitkellem fuq il-preżent.

Tajjeb nitkellmu fuq il-long term u l-medium term imma rridu nħarsu wkoll lejn ix-short term.

Naħseb nistgħu nagħmlu pjan ta' emerġenza biex meta dawn imorru għal interview ma jkunux kompletament blank.

Għandna nikkonsidraw pjan ta' emerġenza li jkopri sena, sentejn jew it-tliet snin li ġejjin għal dawn it-tip ta' studenti li diġa' jinsabu fis-sekondarja.

IĊ-CHAIRPERSON: Nirringrazzjak.

Is-Sur Mizzi.

IS-SUR CHARLES MIZZI: Minn dak li qal l-Onor.

Agius jidher li l-messaġġ qed jibda jasal.

It-technology education huwa suġġett kemm għal dawk li huma abbli u kemm għal dawk li m'humiex daqstant abbli.

L-Onor.

Il-messaġġ li qed nipprovaw inwasslu huwa ftit iżjed wiesgħa minn hekk.

Id-distinzjoni bejn dawk li huma academically inclined u dawk li m'humiex, trid tispiċċa.

Per eżempju fl-edukazzjoni tiegħi kien hemm ħaġa totalment nieqsa.

GĦax jien kont academically promising, qatt ma kelli PE lesson.

Aħna li konna fis-6A u fil-liċeo, qatt ma niżluna għall-PE lesson.

Il-lezzjoni tal-PE kien entitlement tiegħi u n-nuqqas tiegħu forsi għadu jinfluwenzani b'mod ħażin sal-lum.

Kulħadd għandu jkun espost għall-PE.

Ejja nieħdu bħala eżempju d-drama.

Hawn min jgħid li d-drama hija tajba għat-tfal li m'humiex wisq academically inclined.

Skużi, id-drama hija kruċjali u ċentrali u entitlement ta' kull tifel u tifla, imma rridu nammettu li għandna tfal fil-lyceums u fic-church schools li m'humiex qed jiġu esposti għad-drama.

L-istess fejn tidħol il-mużika.

L-edukazzjoni tagħna għad għandha xi ħaġa nieqsa.

JEAN PIERRE FARRUGIA: Anke għad-disabled?

Aħna marbutin bil-liġi ta' l-edukazzjoni li tgħid li rridu nipprovdu l-entitlement lil kull tifel u tifla Maltija u hawnhekk se niġi għall-panacea li ssemmiet.

Naħseb li jkun żball li nwaddbu kollox fuq it-technology education, kif se jġib ruħu tifel f'interview, kif se jmur f'hekk u f'hekk.

L-għan tat-technology education m'huwiex biex jippreparak direttament għad-dinja tax-xogħol kif kien il-vocational education, pero' finalment, jekk persuna se tkun taf tagħmel id-design and make approach, se tkun taf ukoll taħdem b'materjali differenti, mhux se tkun taf biss kif tuża l-pinna u l-lapes biex tagħmel essay.

Riżultat ta' hekk se tkun ħafna iktar kapaċi li tieħu ċertu tipi ta' jobs meta tiġi għal firxa miftuħa u dan japplika wkoll għal min huwa abbli.

Mela r-relazzjoni mad-dinja tax-xogħol hija indiretta.

U tajjeb ma ninsewx it-teorija ta' Newman li tgħid li meta tiżviluppa l-personalita' ta' persuna fl-oqsma kollha, qed tassiguralu li jkollu futur tajjeb.

JEAN PIERRE FARRUGIA: Sur Mizzi, għandi ziju li minkejja d-diżabilita' li għandu, huwa wieħed mill-aqwa graphic designers li naf.

It-technology education se tkun addattata għal persuni b'diżabilita', anke diżabilita' fiżika?

IS-SUR CHARLES MIZZI: Iva, tkun addatata, pero' ovvjament jiddependi mid-diżabilita'.

Hemm ħafna fejn tista' tiftaħ għal min hu physically disabled u meta kien hemm il-Festival of the Senses rajna kemm setgħu jagħmlu t-tfal mil-lat ta' żvilupp personali, minkejja d-diżabilita' li kellhom.

Inċidentalment, as an aside, innotajna li aħna l-Maltin nemmnu wisq fil-hand holding.

Meta rajna skola Ingliża taħdem, innotajna kemm l-għalliem joqgħod lura u jħalli t-tfal jimxu, u studenti ta' skola partikolari li donnhom ħadmu bl-istess mod li ħadmet l-iskola Ingliża, kienu qed jitmexxew minn Alison White.

Forsi l-messaġġ li rridu ngħaddu lit-teachers tagħna, huwa li dawn it-tfal għandhom bżonn inqas hand holding għax huma aktar kapaċi milli fil-fatt naħsbu.

Dan rajnih ukoll f'St James Cavalier fejn jidħol xogħol ta' arti.

Bqajt meraviljat bix-xogħol li rajna hemmhekk.

Jien m'iniex espert f'din il-linja imma anke dawn it-tfal jistgħu jilħqu ċerti livelli għalkemm ovvjament ma tistax tistenni li jilħqu l-istess livell li jista' jilħaq ħaddieħor li jkollu ċertu fakultajiet.

IS-SUR LINO ZAHRA: Din is-sena, fil-Form I kellna erba' persuni b'diżabilita' u bl-għajnuna tal-female facilitator u tat-technician li forsi għen u kkonċentra iktar fuq dawn it-tfal, għamlu xogħol bħalma għamlu l-oħrajn.

Infatti, wieħed minnhom, minkejja li l-mentalita' tiegħu kienet ta' tifel ta' sitt snin, xorta rnexxielu jasal.

Forsi ma qatax dritt daqs kemm qatgħu l-oħrajn imma kellu sodisfazzjon li għamel xogħol bħal ħaddieħor.

L-aħħar darba qam il-punt dwar il-bniet li kienu qed jagħmlu t-Technology Education "A".

Meta kellna t-Technology Education "A" f'Umberto Calosso, kien hemm erbat ibniet jagħmlu t-Technology Education "A" ma' dawk is-subien kollha.

Tnejn minnhom kellhom il-problemi u ma komplewx sa l-aħħar, waqt li t-tnejn l-oħra daħlu fl-ESTS.

Fil-preżent hemm oħra li għadha tiela' u naħseb li s-sena d-dieħla tasal biex tagħmel il-Journeyman's certificate.

JEAN PIERRE FARRUGIA: Jista' per eżempju jinġieb tagħmir apposta għal persuna li għandha diżabilita' fiżika?

IĊ-CHAIRPERSON: Naħseb li l-qofol tas-suġġett huwa li tinbena persuna li tagħraf tadatta lilha nnifisha għal sitwazzjonijiet differenti.

Għalija, dak huwa l-qofol ta' dan is-suġġett, li lilek jarmak biex tkun kapaċi tiffaċċja sitwazzjoni, tkun xi tkun dik is-sitwazzjoni.

Inkunu lħaqna l-oġġettiv tagħna meta dan is-suġġett, speċjalment meta jkun wieħed mill-core subjects, jirnexxielu biex iwassal lill-persuna tagħraf tiffaċċja problemi.

U ma aħniex nitkellmu biss għal persuna batuta imma għal kull persuna, intelliġenti, high achiever.

Kulħadd, f'ħin jew ieħor se jkollu jiffaċċja sitwazzjonijiet li jrid jadatta ruħu għalihom u jekk il-persuna ma tkunx mgħallma kif se tadatta għal dik is-sitwazzjoni, tista' tkun l-aqwa ġenju għax titlef ir-rotta.

Naħseb għal-lum nistgħu nagħlqu hawn.

Nixtieq ninforma lill-Kumitat li daħlu mistoqsijiet oħra li huma indirizzati lis-Sur Mizzi u lill-Prof.

Dawn il-mistoqsijiet mhux se jiġu mwieġba fis-seduta li jmiss imma fis-seduta ta' wara għax qed nipprevedi li s-seduta tal-ġimgħa d-dieħla se tkun kollha meħuda mis-Sur Purchase u s-Sur Buttigieg.

Barra minn hekk, għandna wkoll il-mistoqsija dwar ix-xjenza li għadha ma ġietx tackled.

Nirringrazzjakom tal-preżenza tagħkom u tal-kontribut kbir li tajtuna.

Il-lejl it-tajjeb.

Fit-8.35 p.m. il-Kumitat aġġorna għal nhar it-Tlieta, 10 ta' Lulju, 2001 fis-7.00 p.m. bl-istess aġenda.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 3 ta' Lulju, 2001

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.07 p.m

L-Onor.

Helen D'Amato, President tal-Kumitat, ippresediet.

PREŻENTI

Preżenti kien hemm ukoll il-Ministru ta' l-Edukazzjoni.

L-Iskrivana qalet it-talba.

Il-Minuti tal-laqgħa Nru. 38 li saret fis-26 ta' Ġunju, 2001 kienu konfermati.

PJAN STRATEĠIKU GĦALL-IMPLIMENTAZZJONI TAL-KURRIKULU NAZZJONALI - KONTINWAZZJONI

Il-Kumitat irriżuma mis-26 ta' Ġunju 2001 id-diskussjoni fuq il-pjan strateġiku għall-implimentazzjoni tal-kurrikulu nazzjonali.

Il-Kumitat stieden lis-Sur Philip Camilleri, lis-Sur Rokku Camilleri u lis-Sur Frank Cilia mill-Instructors Training Unit, Diviżjoni ta' l-Edukazzjoni, flimkien mas-Sur Charles Mizzi, Direttur Ġenerali ta' l-Edukazzjoni, jieħdu sehem fid-diskussjoni.

Fit-8.35 p.m. il-Kumitat aġġorna għal nhar it-Tlieta, 10 ta' Lulju 2001 fis-7.00 p.m. bl-istess aġenda.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 42

L-Erbgħa, 4 ta' Lulju 2001, fis-6.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar l-Erbgħa, 4 ta' Lulju 2001, fis-6.30 p.m. fil-Kamra tal-Kumitati fil-Palazz il-Belt, b'din l-agenda:-

Tneħħija ta' Imħallef;

Xogħol ieħor.

4 ta' Lulju 2001 SKRIVAN TAL-KAMRA


LAQGĦA NRU.

L-Erbgħa, 4 ta' Lulju 2001

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-6.36 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor l-Onor Mario Galea, l-Onor Victor Galea Pace, l-Onor Joe Mizzi u l-Onor George Vella.

Il-Minuti ta' Laqgħa Nru 41 li saret fil-25 ta' Ġunju 2001, kienu konfermati.

Il-Viċi Prim Ministru u Ministru għall-Politika Soċjali ressaq mozzjoni formali fis-sens li:-

(a) fis-seduta ta' fil-għaxija ta' nhar l-Erbgħa, 11 ta' Lulju, 2001, wara l-ħin tal-mistoqsijiet, il-Prim Ministru jressaq u jintroduċi l-mozzjoni dwar it-tneħħija ta' mħallef; ikun hemm ħin għal intervent mill-Oppożizzjoni u wara d-diskussjoni fuq il-mozzjoni tiġi sospiża u aġġornata għal seduta oħra li tiġi stabbilita aktar tard, bil-Kamra tgħaddi minnufih għall-Ordnijiet tal-Ġurnata;

(b) Mr Speaker jiġi inkarigat mill-Kamra jikkomunika ma' l-Imħallef Anton Depasquale, jgħaddilu t-traskrizzjoni tad-diskussjoni fuq il-mozzjoni u jitolbu jikkomunika d-deċiżjoni tiegħu dwar jekk jixtieqx iressaq il-każ tiegħu jew f'seduta tal-parlament jew inkella f'kumitat li jista' jiġi delegat mill-Parlament stess biex jisma' l-każ, skond proċedura li tkun trid tiġi stabbilita; u

(c) li sussegwentement issir laqgħa oħra tal-Kumitat Permanenti dwar ix-Xogħol tal-Kamra sabiex jisma' r-reazzjoni ta' l-Imħallef Depasquale u jiddiċiedi x'għandu jsir.

Il-mozzjoni ġiet approvata.

XOGĦOL TAL-KAMRA

Il-Viċi Prim Ministru u Ministru għall-Politika Soċjali nforma lill-Kumitat li l-ħsieb tal-Gvern kien li:-

(a) kif kien diġa' ġie miftiehm, il-mozzjoni ta' l-Onor Joe Debono Grech dwar it-tħassir ta' Avviż Legali Nru 129 ta' l-2001 fis-seduta ta' fil-għaxija ta' nhar il-Ħamis, 12 ta' Lulju 2001, il-Kamra tiddiskuti;

(b) fis-seduta ta' fil-għodu ta' nhar il-Ġimgħa, 13 ta' Lulju 2001, titressaq il-mozzjoni għall-approvazzjoni ta' l-estimi finanzjarji ta' l-Uffiċċju Nazzjonali tal-Verifika għas-sena 2001;

(c) peress li fil-Kumitat dwar il-Kontijiet ta' l-Uffiċċju Nazzjonali tal-Verifika ma ntlaħaqx qbil unanimu fuq l-aħħar klawsola tal-kuntratt dwar l-għoti b'enfitewsi temporanja ta' art, bini u dritt ta' rmiġġ f'Pinto Wharf fil-Port il-Kbir lil Viset p.l.c., kellha titressaq mozzjoni fil-Kamra sabiex jiġi diskuss il-kuntratt, u għaldaqstant kellha ssir seduta posibbilment matul il-ġimgħa ta' wara; u

(d) li l-mozzjoni tal-Prim Ministru dwar xogħol fit-Tarzna tiġi diskussa fil-Kamra fis-seduta ta' fil-għaxija ta' nhar il-Ġimgħa, 13 ta' Lulju 2001.

Il-Kumitat stieden lis-Sur Joseph Sammut, Ombudsman, sabiex jieħu parti fil-Kumitat ħalli jikkummenta b'mod ġenerali kif ukoll iwieġeb għal xi mistoqsijiet jew osservazzjonijiet li jistgħu jsirulu fuq l-Ombudsplan 2001 li tpoġġa fuq il-Mejda tal-Kamra tad-Deputati fit-18 ta' Settembru 2000.

Il-Kumitat ikkonkluda d-diskussjoni u rrakkommanda li wara li t-traskrizzjoni ta' din il-laqgħa tiġi ċirkolata lill-Membri tal-Kamra, il-Kamra tapprova l-Ombudsplan kif ippreżentat.

Fit-8.46 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 40

It-Tlieta, 10 ta' Lulju 2001 fis-7.00 p.m.

Il-Kumitat dwar l-Affarijiet Soċjali ser jiltaqa' nhar it-Tlieta, 10 ta' Lulju 2001 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Implimentazzjoni tal-pjan stateġiku għall-implimentazzjoni tal-Kurrikulu Nazzjonali - Kontinwazzjoni

5 ta' Lulju 2001 SKRIVAN TAL-KAMRA